Քոչարյանի թիկնապահները փորձեցին դիմադրել ակտիվիստներին, բայց չկարողացան։ Դուռն արդեն կոտրում էին, նախկին նախագահի թիկնապահն էլ այլեւս ի զորու չէր միայնակ դիմադրել դռան հակառակ կողմից տեղացող հարվածներին ու ճնշմանը։ Ակտիվիստներն ի վերջո մտան ասուլիսի սրահ եւ «Քոչարյան՝ մարդասպան» վանկարկումներով ուղղվեցին դեպի կենտրոն։ Բայց տեսան, որ նրա փոխարեն միայն դատարկ աթոռներ են եւ սեղանին շարված միկրոֆոններ։ Ստիպված ակցիան իրականացրին առանց Քոչարյանի։ Նրանք «Պրիվետ, Ռոբ» գրությամբ թուղթ դրեցին սեղանին ու շարունակեցին վանկարկել՝ «Քոչարյան՝ մարդասպան»։ Տեղ-տեղ հնչում էին այլ վիրավորական արտահայտություններ եւս Քոչարյանի հասցեին՝ սրիկա, տականք եւ այլն։ Կարճ ասած՝ ում մտքով ինչ անցնում էր, ասում էր Քոչարյանի հասցեին։ Ակտիվիստների մեջ էր նաեւ նշանավոր Վարդգես Գասպարին, ով վերջում եկավ եւ պառկեց այն սեղանի տակ, որտեղ պետք է Քոչարյանը նստեր։ Քոչարյանի գրասենյակը գտնվում է «Էրեբունի պլազայի» 6-րդ հարկում։ Երբ մենք ակցիայից հետո գնացինք նրա գրասենյակ՝ հասկանալու, թե ով կա այնտեղ, տեսանք, որ դուռը փակ է, վրան էլ փակցված է «Ցմահ» եւ «Պրիվետ, Ռոբ» գրություններով պաստառ։ Այդ ընթացքում լրատվամիջոցները ֆիքսել էին, թե ինչպես են ետնամուտքի կողմից տարածքից հեռանում Քոչարյանին սպասարկող մեքենաները։